Eurovision Song Contest 1998
Eurovision Song Contest 1998 var den 43. utgaven av Eurovision Song Contest, EBUs årlige sangkonkurranse for organisasjonens medlemsland. Konkurransen ble arrangert av britiske BBC i National Indoor Arena i Birmingham i Storbritannia lørdag 9. mai 1998. Programledere var svenskfødte Ulrika Jonsson og BBCs mangeårige Eurovision-kommentator Terry Wogan. Dette var åttende og hittil siste gang at Storbritannia arrangerte konkurransen. 25 land deltok i finalen, og daværende Republikken Makedonia debuterte, mens Italia trakk seg fra konkurransen frem til 2011. Dette året innførte EBU telefonavstemning for alle deltakerland som hadde god nok teknisk infrastruktur, og dermed ble det seerne som kåret vinneren for første gang. 